“የጥምቀት በዓል የኢትዮጵያውያንን የአብሮነት ጥንካሬ የሚያሳይ ነው”  – ብፁዕ ወቅዱስ አቡነ ማትያስ
ዋለልኝ አየለአዲስ አበባ፡- የጥምቀት በዓል የኢትዮጵያውያንን አብሮነትና ጥንካሬ የሚያሳይ በመሆኑ ሁሉም ህብረተሰብ በመደጋገፍ ሊያከብረው እንደሚገባ ብፁዕ ወቅዱስ አቡነ ማትያስ አስታወቁ። ብፁዕ ወቅዱስ አቡነ ማትያስ ቀዳማዊ ፓትርያርክ ርዕሰ ሊቃነ ጳጳሳት ዘኢትዮጵያ ሊቀ ጳጳስ ዘአክሱም ወእጨጌ ዘመንበረ ተክለ ሃይማኖት የጥምቀት በዓል ትናንት በጃን ሜዳ በተከበረበት ወቅት እንዳስታወቁት፤ ቀደምት አባቶችና አበው ሃይማኖታዊ በዓሉን ብቻ ሳይሆን አብሮ የመብላት፣ አብሮ የመሥራት፣ የመፈቃቀርና የአንድነት ማህበራዊ መስተጋብርንም ገንብተው አሳይተዋል። ‹‹የጥምቀት በዓል ከደስታ ውጭ ምንም ነገር የማይታይበትና ሁሉንም የሚያመሳስል ነው›› አቡነ ማትያስ፤ ከሃይማኖት የመነጨውን ይህን ማህበራዊ እሴት መጠበቅ እንደሚያስፈልግ አመልክተዋል። የጥምቀት በዓል ከኢትዮጵያ አልፎ የዓለም ሀብት በመሆኑ ከሃይማኖታዊና ማህበራዊ ፋይዳው በተጨማሪ በቱሪዝምነቱ የገቢ ምንጭ መሆን መቻሉን ጠቅሰዋል። የአዲስ አበባ ከተማ አስተዳደር ባደረገው ጥረት ለጥምቀት ማክበሪያነት መዋሉን ብፁዕነታቸው አመስግነዋል። ለአትክልት ገበያነት ተለዋጭ ቦታ በመስጠት ቦታው ለበዓል ማክበሪያነት መዋሉንና ከመፍቀድም በተጨማሪ ከንቲባዋ ራሳቸው በመሳተፍ ጽዳት መደረጉን ብፁዕነታቸው አመስግነዋል። የባህልና ቱሪዝም ሚኒስቴር ዶክተር ሂሩት ካሳው እንደገለፁት፤ በአራቱም የአገሪቱ ማዕዘናት የሚገኙ ኢትዮጵያውያን ለሺህ ዘመናት አንዳቸው የሌላውን ክብር ሳይጋፉ የኖሩ ናቸው። በአብሮነትና በፍቅር ሲተጉ ኖረዋል። አሁንም ቢሆን እንደ ጥምቀት ያሉ ሃይማኖታዊ በዓላት ሲከበሩ የአብሮነትና የመደጋገፍ ባህሉ እንደተጠበቀ ነው። ፈጣሪም የሚገኘው በፍቅር ነውና እርስ በርስ መፈቃቀር ያስፈልጋል። ለዚህም የሚሰሩ ሃይማኖታዊ አስተምህሮዎች ማወቅና መረዳት ነው። የሃይማኖት አባቶችን ምክር መስማትና መተግበር ያስፈልጋል። እንደሚኒስትሯ ገለፃ፤ ከክፉ ሀሳብና ድርጊት መራቅ እና ለጥፋት ከተሰለፉ አካላት ጋር አለመተባበር የፈጣሪን ፍቅር የማግኘትና የሃይማኖት አባቶችን ምክር የመስማት ዋናው መገለጫ ነው። እኩይ ተግባር ያላቸውን ወገኖች የማስተማር እና አርአያ ሆኖ የመታየት እሴትን መንከባከብ ይገባል። አገር ክፉ ወይም በጎ የሚባለው በውስጡ በሚኖሩ ዜጎች ነው። ለዚህም ወጣቶች የታነፁና አስተዋይ መሆን አለባቸው። በበዓሉ ላይ የታደሙት የአዲስ አበባ ከተማ አስተዳደር ምክትል ከንቲባ ወይዘሮ አዳነች አበቤ እንደገለፁት፤ የጥምቀት በዓል ኢየሱስ ክርስቶስ በፍፁም ትህትና ከገሊላ ወደ ዮርዳኖስ ወንዝ በአገልጋዩ በቅዱስ ዮሐንስ እጅ የተጠመቀበትን ዕለት ለማሰብ የሚከበር በዓል ነው። ይህ በዓል ከሃይማኖታዊ በዓልነቱ ባሻገር በማህበራዊ ህይወት ውስጥ ትህትናን የሚያስተምር በዓል ነው። በዓሉ በዓለም ቅርስነት ስለተመዘገበ የኢትዮጵያ ብቻም ሳይሆን የዓለም ቅርስ ሆኗል። ‹‹በጥምቀት ውስጥ ኢትዮጵያን እንመለከታታለን›› ያሉት ወይዘሮ አዳነች፣ ዥንጉርጉር ውበት በኢትዮጵያዊነት ህብረ ገመድ ተሳስሮ ጥንካሬና ብርታት ሆኖ ይታያል። በዚህም የተለያዩ ባህሎች፣ ቋንቋዎችና ጨዋታዎች ደምቀው መታየታቸው ምስክር ሆነዋል። የአገሪቱ ርዕሰ መዲና አዲስ አበባ በጥምቀት ምሳሌ እንደምትታይ የገለፁት ምክትል ከንቲባዋ፤ በርካታ ህብረ ብሔራዊ ሕዝቦችን አቅፋ በአንድነት፣ በፍቅርና በጥንካሬ የምታኖር ናት። ለኢትዮጵያ ብቻ ሳይሆን ለተለያዩ ዓለም አገራት ሕዝቦች መኖሪያ ሆናለች። ‹‹ጠርዝ ለጠርዝ ቆመን እግዚአብሔርን ማምለክ፣ በዓልን ማክበር አንችልም›› ያሉት ወይዘሮ አዳነች፤ በአንድ ነገር ልዩነት ቢኖር እንኳን በሌላው የተሳሰረና የተጋመደ ህዝብ መሆኑን ተናግረዋል። ምክትል ከንቲባዋ ‹‹የኢትዮጵያ ህዝብ እንደ ሠርገኛ ጤፍ ነው፤ ሊለያይ አይችልም። ርዕሰ መዲናዋ አዲስ አበባ በተስፋ ብርሃን ውስጥ ሆና አሻግራ ትመለከታለች። በትብብርና በአንድነት ማሸነፍ እንደሚቻል ታይቷል›› ብለዋል።አዲስ ዘመን ጥር 12 ቀን 2013 ዓ.ም 